*Projekts*

LATVIJAS REPUBLIKAS MINISTRU KABINETS

20\_\_.gada \_\_.\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Būvju klasifikācija**

Izdoti saskaņā ar

Statistikas likuma

21.panta 1.punktu

1. Noteikumi nosaka būvju, tai skaitā būvēs esošo telpu grupu, klasifikāciju (1.pielikums) (turpmāk – klasifikācija) pēc lietošanas veida.

2. Noteikumos lietotie termini:

2.1. būves galvenais lietošanas veids – būvniecības procesā būvei paredzētā un būvniecības dokumentos noteiktā būves dominējošā izmantošana (klasifikācijas klases kods ar četrām zīmēm);

2.2. telpu grupas lietošanas veids – telpu grupai būvniecības procesā paredzētā un būvniecības dokumentos noteiktā telpu grupas izmantošana (klasifikācijas klases kods ar četrām zīmēm).

3. Klasifikācija nodrošina klasifikācijas objektu (būvju un būvēs esošo telpu grupu) vienotu uzskaiti Latvijas Republikā.

4. Klasifikācijas struktūru veido:

4.1. sekcijas (koda pirmā zīme);

4.2. nodaļas (koda pirmās divas zīmes);

4.3. grupas (koda pirmās trīs zīmes);

4.4. klases (koda pirmās četras zīmes);

4.5. apakšklases (kods ar sešām zīmēm).

5. Būvei nosaka vienu galveno lietošanas veidu, arī tad, ja būvē esošajām telpu grupām ir dažādi lietošanas veidi.

6.Telpu grupai (arī inženierbūvē esošajai telpu grupai) nosaka vienu lietošanas veidu (kods ar četrām zīmēm).

7. Ēkas galveno lietošanas veidu nosaka, neņemot vērā šādu telpu grupu aizņemto platību:

7.1. koplietošanas telpu grupas (kods 1200);

7.2. garāžas telpu grupas (kods 1242), ja ēka nav projektēta ar garāžas vai autostāvvietas pamatfunkciju;

7.3. citas, iepriekš neklasificētas, telpu grupas (kods 1274), ja ēka nav projektēta ar soda izciešanas iestādes, cietuma un apcietinājuma centra, aizsardzības spēku, policijas un ugunsdzēsības dienestu ēkas un šo iestāžu kazarmas, apsardzes, caurlaides, tualetes ēkas, mājsaimniecību saimniecības ēkas, individuālās garāžas, individuālās pirts, individuālā pagraba, vasaras virtuves, kā arī individuālās lapenes, nojumes u.tml. ēkas pamatfunkciju.

8. Ēkas galveno lietošanas veidu nosaka no telpu grupu lietošanas veidiem, ņemot vērā telpu grupu platību savstarpējo īpatsvaru un šo noteikumu 7.punkta nosacījumus. Ēkas galvenā lietošanas veida kodu nosaka secīgi:

8.1. pirmās divas zīmes – ja no ēkas galvenā lietošanas veida aprēķinā izmantojamo telpu grupu platības dzīvojamo telpu grupas aizņem:

8.1.1. vismaz 50%, tad ēka klasificējama kā dzīvojamā ēka – „11”;

8.1.2. mazāk par 50%, tad ēka klasificējama kā nedzīvojamā ēka – „12”;

8.2. šo noteikumu 8.1.1. vai 8.1.2.apakšpunktā noteiktajā kārtībā atlasītajām telpu grupām (tikai dzīvojamo telpu grupām vai tikai nedzīvojamo telpu grupām), kuru lietošanas veida koda pirmās trīs zīmes sakrīt, platības summē un, izvērtējot īpatsvaru starp atlasīto telpu grupu platību summām, izvēlas tās lietošanas veida koda pirmās trīs zīmes, kurām lielāka platību summa;

8.3. šo noteikumu 8.2.apakšpunktā noteiktajā kārtībā atlasītajām telpu grupām, kuru lietošanas veida koda visas četras zīmes sakrīt, platības summē un, izvērtējot īpatsvaru starp atlasīto telpu grupu platību summām, izvēlas tās telpu grupas lietošanas veida kodu, kurai lielāka platību summa.

9. Nosakot inženierbūves galveno lietošanas veidu, ņem vērā tās specifisko lietošanas veidu, kuru attiecina uz noteiktu klasifikācijas pozīciju.

10. Būvvalde, akceptējot vai nosakot būves galveno lietošanas veidu vai telpu grupas lietošanas veidu, ievēro normatīvo aktu būvniecības jomā prasības, attiecīgās pašvaldības teritorijas plānojumā noteikto izmantošanu un šo noteikumu 1.pielikuma skaidrojumus.

11. Atzīt par spēku zaudējušiem Ministru kabineta 2009.gada 22.decembra noteikumus Nr.1620 „Noteikumi par būvju klasifikāciju” (Latvijas Vēstnesis, 2009, 205.nr.; 2012, 199.nr.).

12. Šo noteikumu 1.pielikums stājas spēkā 2021.gada 1.janvārī. Līdz 2020.gada 31.decembrim piemēro šo noteikumu 2.pielikumā noteikto pārejas perioda būvju klasifikāciju, kuras struktūru veido:

12.1. sekcijas (koda pirmā zīme);

12.2. nodaļas (koda pirmās divas zīmes);

12.3. grupas (koda pirmās trīs zīmes);

12.4. klases (koda pirmās četras zīmes);

12.5. tipu grupas (koda pirmās sešas zīmes);

12.6. tipi (kods ar astoņām zīmēm).

13. Līdz 2020.gada 31.decembrim:

13.1. būvei vai inženierbūves daļai tipu nosaka atbilstoši būves galvenajam lietošanas veidam un būvi raksturojošiem rādītājiem (konstruktīvo elementu materiāls, apjoms u.c.). Ēkas tipa koda pirmās četras zīmes sakrīt ar galvenā lietošanas veida kodu;

13.2. būvvalde šo noteikumu 10.punktā minētajā gadījumā 1.pielikuma skaidrojumu vietā ievēro 2.pielikuma skaidrojumus;

13.3. ja Nekustamā īpašuma valsts kadastra informācijas sistēmā ēkai reģistrētā ēkas tipa koda pirmās četras zīmes nesakrīt ar ēkai noteiktā galvenā lietošanas veida kodu, Valsts zemes dienests izvērtē un nosaka galveno lietošanas veidu vai tipu atbilstoši šo noteikumu 2.pielikumam. Ja nav iespējams noteikt ēkas tipu un galveno lietošanas veidu, Valsts zemes dienests rakstiski ēkas īpašniekam un pašvaldības būvvaldei lūdz iesniegt papildus ēkas tipu vai lietošanas veidu pamatojošo dokumentāciju.

14. Valsts zemes dienests 2021.gada 1.janvārī nodrošina Nekustamā īpašuma valsts kadastra informācijas sistēmā reģistrēto būvju tipu automātisku maiņu atbilstoši šo noteikumu 3.pielikumam.

15. Noteikumi stājas spēkā 2017.gada 31.maijā.

Ministru prezidente Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs

04.04.2016. 12:08

713

U.Svilpe

67038468, uldis.svilpe@vzd.gov.lv